Il-President Biden jiffirma numru ta' ordnijiet eżekuttivi importanti L-ilbies ta' maskra f'binjiet federali u t-twaqqif tal-finanzjament u l-bini tal-ħajt bejn l-Istati Uniti u l-Messiku fost iż-żewġ ordnijiet ezekuttivi Il-President il-ġdid tal-Istati Uniti Joe Biden, ma ħella l-ebda ħin fil-ħidma tiegħu, hekk kif sa mill-ewwel ftit sigħat tiegħu bħala President tal-Istati Uniti ffirma numru ta' ordnijiet eżekuttivi importanti. Uħud minn dawn l-ordnijiet eżekuttivi kienu tneħħew mill-President uxxenti Donald Trump. Fl-ewwel ftit sigħat bħala President, Biden iffirma ordni eżekuttiva li tgħid li kull Amerikan li jidħol f'binja pubblika u federali jrid ikun liebes maskra. Dan jikkonferma, r-rieda ta' Biden u l-Viċi-President Kamala Harris li jiġġieldu l-pandemija COVID-19 u fl-istess ħin jissalvagwardjaw liċ-ċittadini Amerikani. Ordni eżekuttiva oħra u importanti hija t-twaqqof tal-finanzjament u sussegwentament il-bini tal-ħajt li Trump kien beda jibni bejn il-fruntieri tal-Istati Uniti u l-Messiku. Permezz ta' dawn l-ordnijiet eżekuttivi, il-Presidenza ta' Biden u Harris kkonfermat il-konsistenza ta' kliemhom matul il-kampanja għall-elezzjoni presidenzjali li seħħet f'Novembru tas-sena li għaddiet.